அடையாறு ஆற்றில் வெள்ளத்தைத் தடுக்க கரைகளில் சுவர் கட்டியிருக்கின்றனர். சில இடங்களில் கரையோரம் இருந்த மக்களை அப்புறப்படுத்தி இருக்கின்றனர். எல்லா இடங்களிலும் இதைச் செய்யவில்லை. ஆறுகளின் ஆக்கிரமிப்புகளை அகற்றுதல் என்பது இப்போதைய வருவாய்த் துறை ஆவணங்கள் படி நடத்தப்படக் கூடாது. 1910 -ம் ஆண்டு செட்டில்மென்ட் ரிஜிஸ்டர் படிதான் ஆற்றின் நீள அகலம் அளக்கப்பட்டு, தூர்வாரப்பட வேண்டும். இந்த ஆவணத்தின் அடிப்படையில்தான் செம்பரம்பாக்கம் தொடக்கம் முதல் அடையாறு ஆறு கடலில் கலக்கும் வரை உள்ளபகுதிகளில் ஆக்கிரமிப்புகள் அகற்றப்பட வேண்டும். இப்போது அடையாறு இருக்கும் அகலம், நீளம் என்பது உண்மையானது அல்ல. ஆக்கிரமிக்கப்பட்ட அடையாறு வெகுவாகக் குறுகி விட்டது. ஆறு என்பது ஒரு நேர்க்கோடு என்று நினைக்கின்றனர். செம்பரம்பாக்கம் ஏரிக்கு அதன் துணை ஏரிகளான 40 ஏரிகளிலிருந்து தண்ணீர் வருகிறது. இந்த 40 ஏரிகள், செம்பரம்பாக்கம் ஏரி ஆகியவற்றின் உபரி நீர்தான் அடையாற்றில் வருகிறது.